
Eszkatologikus motívumok V. Brjuszov "Dél Keresztje Köztársaság" című művében

Eszkatologikus motívumok
Valerij Brjuszov Dél Keresztje Köztársaság című művében

Valerij Brjuszovot olyan alkotóként tartják számon, aki bizonyos értelemben évtizedekkel
előzte meg a saját korát. Az író egyes műveit megvizsgálva világossá válik, hogy esetükben a
XX. századi orosz tudományos-fantasztikus irodalom nyitófejezetével van dolgunk. A
szimbolista Brjuszov ennek kifejező eszközeit tökéletesen felhasználva képes volt olyan
műveket megalkotni, melyek amellett, hogy a társadalom lehetséges jövőképét vázolják fel és
sokrétűen értelmezhetők, a „laikus” olvasó számára is képesek izgalmat, valódi
olvasmányélményt nyújtani. A dolgozat fő célja, hogy feltárja Brjuszov Dél Keresztje
Köztársaság című kisregényben megjelenő mögöttes jelentéstartalmakat, különös tekintettel a
nevek és számok szimbolikájára, egyúttal pedig bemutassa a mű szellemiségén, jelkép- és
utalásrendszerén keresztül az akkori korban zajló társadalmi és történelmi eseményekkel
kapcsolatos párhuzamokat. Ennek megfelelően a dolgozat kitér a műben szereplő, fiktív Dél
Keresztje Köztársaság, és annak fővárosa, Csillagváros, valamint a korabeli Oroszország és
akkori székvárosa, Szentpétervár között kimutatható hasonlóságokra és egyezésekre.



